บริหารนิติบุคคล ธุรกิจดูแลลูกบ้าน รายได้พันล้าน
ธุรกิจนิติบุคคล มีความน่าสนใจอย่างไร  ลงทุนแมนจะเล่าให้ฟัง
24 ม.ค. 2566

บริหารนิติบุคคล ธุรกิจดูแลลูกบ้าน รายได้พันล้าน /โดย ลงทุนแมน
หลายคนคงรู้จัก นิติบุคคล ที่คอยดูแลความเรียบร้อยให้แก่ลูกบ้าน ไม่ว่าจะเป็นในคอนโดมิเนียม หรือหมู่บ้านจัดสรรต่าง ๆ
แต่รู้หรือไม่ว่า ปัจจุบันผู้พัฒนาอสังหาริมทรัพย์ หรือ Developer หลายรายที่เรารู้จัก ไม่ว่าจะเป็น 
- แสนสิริ
- ลุมพินี
- เอพี
- ออริจิ้น 
ต่างก็มีบริษัทที่รับจ้างบริหารนิติบุคคล เป็นของตัวเอง ซึ่งเป็นอีกธุรกิจที่หลายบริษัทมีรายได้หลักพันล้านบาท
ธุรกิจนิติบุคคล มีความน่าสนใจอย่างไร 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
โครงการหมู่บ้านจัดสรร หรือคอนโดมิเนียม จำเป็นต้องมีนิติบุคคลจัดเก็บค่าส่วนกลาง เพื่อนำมาดูแลทรัพย์สินส่วนกลางของที่อยู่อาศัย
รวมถึงเป็นตัวแทนของผู้อยู่อาศัยในการช่วยแก้ปัญหาต่าง ๆ หรือติดต่อกับหน่วยงานภายนอก
ทำให้ปัจจุบัน นิติบุคคล ถือเป็นปัจจัยสำคัญที่มีผลต่อการตัดสินใจซื้อที่อยู่อาศัยของลูกค้าในปัจจุบัน
ผู้พัฒนาอสังหาริมทรัพย์ หรือ Developer จึงจำเป็นต้องจ้างบริษัทบริหารนิติบุคคล ที่มีประสบการณ์และเชื่อถือได้
เพื่อเป็นการการันตีว่า ถ้าลูกค้าซื้อคอนโดมิเนียม หรือบ้านจัดสรรไป ก็จะได้รับการดูแลจากนิติบุคคลที่มีความเชี่ยวชาญ
และด้วยความที่ว่า โครงการอสังหาริมทรัพย์ในปัจจุบัน ถึงอย่างไรก็ต้องมีนิติบุคคลอยู่แล้ว ทำให้ Developer เห็นโอกาสทางธุรกิจ จึงทำให้มี Developer หลายราย ก่อตั้งบริษัทที่ให้บริการด้านบริหารนิติบุคคล เป็นของตนเอง
ซึ่งกิจการบริหารนิติบุคคลที่ก่อตั้งขึ้น ไม่จำเป็นต้องผูกติดกับโครงการอสังหาริมทรัพย์ของบริษัทแม่เท่านั้น แต่ยังสามารถเข้าไปให้บริการในโครงการของคู่แข่งได้อีกด้วย
ตัวอย่างรายชื่อและผลประกอบการของบริษัทบริหารนิติบุคคล ที่มีเจ้าของคือ Developer รายใหญ่ในไทย
- บริษัท พลัส พร็อพเพอร์ตี้ จำกัด 
มีเจ้าของ คือ SIRI 
ปี 2564 รายได้ 1,384 ล้านบาท กำไร 234 ล้านบาท
- บริษัท แอล พี พี พรอพเพอร์ตี้ มาเนจเมนท์ จำกัด 
มีเจ้าของ คือ LPN 
ปี 2564 รายได้ 817 ล้านบาท กำไร 110 ล้านบาท
- บริษัท สมาร์ท เซอร์วิส แอนด์ แมเนจเม้นท์ จำกัด 
มีเจ้าของ คือ AP 
ปี 2564 รายได้ 416 ล้านบาท กำไร 8 ล้านบาท
- บริษัท เดอะเวิร์คส์ คอมมิวนิตี้ แมนเนจเม้นท์ จำกัด 
มีเจ้าของ คือ ANAN
ปี 2564 รายได้ 142 ล้านบาท กำไร 10 ล้านบาท
จะเห็นว่า ธุรกิจให้บริการบริหารนิติบุคคลแก่โครงการอสังหาริมทรัพย์ ก็เป็นธุรกิจที่สามารถมีรายได้หลักพันล้านบาท และมีกำไรมากถึงหลักร้อยล้านบาท
โดยรายได้ของบริษัทบริหารนิติบุคคล หลัก ๆ ก็คือ ค่าจ้างตามสัญญาที่ทำร่วมกับ Developer ในช่วงแรก โดยส่วนใหญ่แล้วจะเป็นสัญญาตั้งแต่ 5 - 10 ปีขึ้นไป
จากนั้นเมื่อหมดอายุสัญญาแล้ว ก็ขึ้นอยู่กับมติของผู้อยู่อาศัยในโครงการว่าจะต่อสัญญากับผู้ให้บริการรายเดิม หรือจ้างบริษัทใหม่เข้ามาบริหารจัดการ
ส่วนรายได้อีกช่องทางหนึ่งก็คือ การรับเป็นนายหน้าอสังหาริมทรัพย์​ คอยดูแลการปล่อยเช่า หรือซื้อขายอสังหาริมทรัพย์ให้กับลูกบ้าน
นอกจากนี้ อาจมีงานบริการอื่น ๆ พ่วงเข้าไปด้วย เช่น ทีมรักษาความปลอดภัย ช่างเทคนิค หรือแม่บ้านทำความสะอาด ซึ่งขึ้นอยู่กับการตกลงร่วมกันของนิติบุคคล ว่าจะจัดจ้างจากภายนอก หรือใช้บริการของบริษัทเอง
แล้วถ้าบริษัทอสังหาริมทรัพย์แยกบริษัทลูกที่บริหารนิติบุคคลออกมา จะมีมูลค่าใหญ่แค่ไหน ?
ตัวอย่างเช่น กรณีของบริษัท พรีโม เซอร์วิส โซลูชั่น จำกัด (มหาชน) หรือ PRI บริษัทย่อยของ บริษัท ออริจิ้น พร็อพเพอร์ตี้ จำกัด (มหาชน) ที่เพิ่งเข้าไปจดทะเบียนในตลาดหลักทรัพย์เมื่อไม่นานมานี้
โดยเป็นธุรกิจบริการด้านอสังหาริมทรัพย์ ที่มีทั้งบริการบริหารนิติบุคคล นายหน้าซื้อขาย ครอบคลุมไปถึงการออกแบบดิไซน์ ตกแต่งภายใน งานช่าง แม่บ้าน และงานอื่น ๆ ที่เกี่ยวกับความสะดวกสบายของลูกบ้าน
โดย PRI มีมูลค่าบริษัทในปัจจุบัน 7,872 ล้านบาท 
ซึ่งมีราคากำไรต่อหุ้น (P/E) ประมาณ 37 เท่า
หากบริษัทบริหารนิติบุคคล ที่มีกำไรหลักร้อยล้านบาท อย่าง พลัส พร็อพเพอร์ตี้ ของ SIRI เข้าตลาดหลักทรัพย์และสมมติให้มูลค่าเทียบเท่า PRI ก็อาจมีมูลค่าบริษัทมากถึง 8,658 ล้านบาท เลยทีเดียว
อย่างไรก็ตาม พลัส พร็อพเพอร์ตี้ มีโครงสร้างรายได้แตกต่างจาก PRI ที่มีรายได้หลักกว่า 55% มาจากส่วนของงานออกแบบและตกแต่งภายใน รวมถึงอัตรากำไรที่น้อยกว่า
จึงเป็นไปได้ว่า พลัส พร็อพเพอร์ตี้ อาจมีมูลค่าน้อยกว่าตัวเลขนี้ เมื่อเข้าตลาดหลักทรัพย์
แต่อย่างไรก็ตาม ธุรกิจบริหารนิติบุคคล ก็เป็นอีกหนึ่งธุรกิจที่สามารถมีรายได้และกำไรหลักร้อยล้านบาท
ก็ไม่แน่ว่า ในอนาคตเราอาจจะเห็นบริษัทอสังหาริมทรัพย์หลาย ๆ บริษัท แยกบริษัทลูกที่บริหารนิติบุคคล เข้ามาระดมทุนในตลาดหลักทรัพย์อีก ก็เป็นได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-